विष्णुस्मृतिः/अशीतितमोऽध्यायः
तिलैर्व्रीहियवैर्माषैरद्भिर्मूलफलैः शाकैः श्यामाकैः प्रियङ्गुभिर्नीवारैर्मुद्गैर्गोधूमैश्च मासं प्रीयन्ते  । । ८०.१  । ।

द्वौ मासौ मत्स्यमांसेन  । । ८०.२  । ।

त्रीन्हारिणेन  । । ८०.३  । ।

चतुरश्चौरभ्रेण  । । ८०.४  । ।

पञ्च शाकुनेन  । । ८०.५  । ।

षट्छागेन  । । ८०.६  । ।

सप्त रौरवेण  । । ८०.७  । ।

अष्टौ पार्षतेन  । । ८०.८  । ।

नव गावयेन  । । ८०.९  । ।

दश माहिषेण  । । ८०.१०  । ।

एकादश तूपरेणाजेन  । । ८०.११  । ।

संवत्सरं गव्येन पयसा तद्विकारैर्वा  । । ८०.१२  । ।

अत्र पितृगीता गाथा भवति  । । ८०.१३  । ।

कालशाकं महाशल्कं मांसं वार्ध्रीणसस्य च   ।
विषाणवर्ज्या ये खड्गा आसूर्यं तांस्तु भुङ्क्ष्महे   । । ८०.१४  । ।